ORDE do 15 de febreiro de 2007 pola que se outorga a aprobación definitiva condicionada ao proxecto de modificación puntual das normas subsidiarias de planeamento do concello de Malpica de Bergantiños sobre condicións xerais para o establecemento de tanatorios e servizos funerarios.
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 13/03/2007

O Concello de Malpica de Bergantiños remite o proxecto da modificación puntual referida, para a súa aprobación definitiva, conforme o artigo 85.5º da Lei 9/2002, do 30 de decembro, de ordenación urbanística e protección do medio rural de Galicia.
I. Antecedentes.
1. O concello de Malpica de Bergantiños dispón na actualidade dunhas normas subsidiarias de planeamento que foron aprobadas definitivamente pola Comisión Provincial de Urbanismo da Coruña o 23-2-1995 e o seu texto refundido o 4-5-1995.
2. O proxecto non foi sometido a informe desta xonsellería previo á súa aprobación inicial (artigo 85.1º da Lei 9/2002) por non afectar a clasificación do solo, a sistemas xerais nin supoñer incremento de intensidade de uso.
3. O Pleno do Concello aprobou inicialmente o proxecto o 8-7-2005. Sometido a información pública polo prazo dun mes (DOG do 19-7-2005 e El Ideal Gallego e La Voz de Galicia do 19-7-2005) foi presentada unha alegación, segundo o certificado municipal achegado. Foron notificados do trámite os concellos limítrofes de Carballo e Ponteceso.
4. Foi solicitado o informe da Consellería de Medio Ambiente o 11-7-2005. O 19-9-2005 a Dirección Xeral de Conservación da Natureza emite un informe favorable á modificación.
5. No expediente figura o informe técnico do 29-8-3005 e informes da secretaría do concello do 23-9 e do 20-10-2005.
6. O concello pleno aprobou provisionalmente o proxecto o 29-10-2005.
7. Por orde desta consellería, do 7 de marzo de 2006, resolveuse non outorgar a aprobación definitiva á modificación puntual, con indicación das deficiencias que debían ser emendadas, co obxecto de garantir a axeitada integración urbanística e tipolóxica das edificacións e o cumprimento dos criterios de cómputo de edificabilidade establecidos no artigo 46.6º a) da Lei 9/2002.
8. Introducidas modificacións no proxecto, foron emitidos informes favorables do arquitecto técnico municipal e da secretaría do 5-5-2006, e o Concello pleno aprobouno provisionalmente o 24-5-2006.
9. A documentación presentada consiste en tres exemplares do expediente tramitado, que inclúen cadanseu exemplar do proxecto aprobado provisionalmente o 24-5-2006, subscritos polo arquitecto Alfredo Garrote Pazos.
II. Consideracións e fundamentación.
II.1. O 14-2-2007, a Dirección Xeral de Urbanismo elevou un informe-proposta de resolución, no que se expresa o seguinte:
1. A proposta ten por obxecto a fixación de condicións específicas para o establecemento de tanatorios e servizos funerarios, con base na inexistencia
de previsións nas normas e na necesidade de regular tal uso para permitir a implantación destes servizos que, aínda sendo de titularidade privada, se consideran necesarios. Esta finalidade encaixa entre as razóns de interese público que expresa o artigo 94.1º da Lei 9/2002.
2. O proxecto aprobado provisionalmente o 24-5-2006 non se axusta ao sinalado no segundo parágrafo do número 2 do punto II.1 da orde desta consellería do 7-3-2006, dado que non evita as paredes medianeiras, senón que permite ata dous andares de altura de diferenza respecto das edificacións estremeiras con independencia da súa tipoloxía edificatoria. Esta disposición, conforme os artigos 3.1º d), 46.1º e 104 c) da Lei 9/2002, non é suficiente nas zonas de ordenanza de edificación en cuarteirón, dado que seguen aparecendo medianeiras ao descuberto e se prevén soportais que poden recuarse da aliñación, todo o cal non é admisible conforme os devanditos preceptos da Lei 9/2002.
En consecuencia, as edificacións de uso funerario e tanatorios nas zonas de ordenanza de edificación en cuarteirón deberán adecuarse ao disposto na ordenanza ou norma zonal correspondente, en especial no número de plantas e na aliñación da edificación.
3. Non se xustifica nin se considera adecuada a supresión do derradeiro parágrafo da alínea Normativa da sección t) do punto 4 Regulación dos usos, por canto a obriga de vinculación dos usos complementarios ao principal é inherente ao carácter daqueles.
4. Nos demais aspectos cúmprese o disposto na devandita Orde do 7-3-2006, ao introducir na normativa urbanística os criterios de cómputo de superficie edificable segundo o artigo 46.6º a) da Lei 9/2006.
II.2. De conformidade cos artigos 89 e 93.4º da Lei 9/2002, do 30 de decembro, de ordenación urbanística e protección do medio rural de Galicia, e co artigo 1 do Decreto 519/2005, do 6 de outubro, polo que se establece a estrutura orgánica da Consellería de Política Territorial, Obras Públicas e Transportes, a competencia para resolver sobre a aprobación definitiva dos proxectos de modificación do planeamento xeral de ordenación municipal correspóndelle á conselleira de Política Territorial, Obras Públicas e Transportes.
III. Visto canto antecede,
RESOLVO:
1º De acordo co punto 5 a) do artigo 85 da Lei 9/2002, do 30 de decembro, de ordenación urbanística e protección do medio rural de Galicia, outorgar a aprobación definitiva á modificación puntual das normas subsidiarias de planeamento do concello de Malpica de Bergantiños sobre condicións xerais para o establecemento de tanatorios e servizos funerarios, con suxeición ás seguintes condicións:
a) As edificacións de uso funerario e tanatorios nas zonas de ordenanza de edificación en cuarteirón
deberán adecuarse ao disposto na ordenanza ou norma zonal correspondente, en especial no número de andares e na aliñación da edificación.
b) Manterase a obriga de vinculación rexistral dos locais destinados a usos complementarios do principal, que se establecía na alínea Normativa da sección t) do apartado 4 Regulación dos usos da normativa do proxecto aprobado provisionalmente o 29-10-2005.
2º De conformidade co establecido polo artigo 92.2º da Lei 9/2002, do 30 de decembro, e 70.2º da Lei 7/1985, do 2 de abril, reguladora das bases de réxime local, o concello deberá publicar o documento que conteña a normativa e as ordenanzas no BOP.
3º Contra esta orde, que pon fin á vía administrativa, cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
4º Notifíquese esta orde ao Concello e publíquese no Diario Oficial de Galicia.
Santiago de Compostela, 15 de febreiro de 2007.
María José Caride Estévez
Conselleira de Política Territorial,
Obras Públicas e Transportes